การลงทุนจะเปลี่ยนแปลงไปอย่างไร ในธีม Higher is Here
เมื่อปี 2022 เป็นปีประวัติศาสตร์ที่สินทรัพย์หลักปรับฐานลงอย่างหนัก เพราะเศรษฐกิจ นโยบายการเงิน และตลาดการเงินเปลี่ยนแปลงต่อเนื่องพร้อมกัน ปี 2023 จึงเป็นปีที่นักลงทุนหลายท่านมีความหวังว่าพอร์ตของเราจะฟื้นตัวขึ้นบ้าง อย่างไรก็ดี ธีมใหม่ของตลาดอาจไม่ส่งผลดีกับทุกสินทรัพย์ การเปลี่ยนธีมที่สำคัญที่สุดคือการออกจาก Lower for Longer หรือ “ดอกเบี้ยที่ต่ำยาวนานผิดปรกติ” ไปสู่ Higher is Here ที่หมายความถึง “ดอกเบี้ยสูงเป็นความปรกติใหม่ของตลาด” นักลงทุนทุกท่านต้องรู้ให้ทันกับความสูงในหลากหลายรูปแบบ เรื่องแรกคือ ดอกเบี้ยสูง จะ “สูงไม่เท่ากัน” ในแต่ละจุด ตามมาด้วยการเคลื่อนย้ายของเงินลงทุน ที่ต้องจับตาเป็นพิเศษคือดอกเบี้ยและยีลด์ในสหรัฐ ถ้าไม่ผิดไปจากที่ตลาดคาด ดอกเบี้ยนโยบายสหรัฐจะเริ่มปี 2023 ที่ระดับ 4.5% สูงที่สุดนับตั้งแต่ปี 2007 นักลงทุนที่มีเงินดอลลาร์สหรัฐเป็นพื้นฐาน ไม่จำเป็นต้องแสวงหาผลตอบแทนในต่างประเทศเหมือนทศวรรษที่ผ่านมา ขณะเดียวกันความสูงนี้ ก็สูงกว่ายีลด์ระยะยาวเสียด้วย เช่น บอนด์ยีลด์สิบปีลบสามเดือนปัจจุบันอยู่ที่ระดับ -0.8% เทียบกับเฉลี่ยตั้งแต่ปี 1990 ที่ 1.6% มีความเป็นไปได้น้อยที่ตลาดบอนด์จะกลับมาคึกคักทันทีในปีหน้า และอาจต้องรอจนกว่าเฟดจะผ่อนคลายนโยบายการเงิน Higher is Here จึงจะเป็นภาวะที่แตกต่างสำหรับสินทรัพย์ปลอดภัย ทั้งในมุมที่ดอลลาร์จะเป็น Risk-off Asset ที่แทบไม่มีคู่แข่ง ส่วนการลงทุนจะรวมกันอยู่ที่ตราสารหนี้ระยะสั้นจนกว่าเศรษฐกิจจะฟื้นตัว หรือดอกเบี้ยปรับตัวลง ด้านสินทรัพย์เสี่ยง คำถามของดอกเบี้ยสูงขึ้นอยู่กับว่า “สูงเทียบกับอะไร” เพราะส่งผลบวกหรือลบกับแต่ละสินทรัพย์แตกต่างจากปรกติ ตัวอย่างที่ชัดเจนที่สุดคือทองคำ ที่มักเคลื่อนไหวสวนทางกับ Real Yield หรือยีลด์ที่หักด้วยอัตราเงินเฟ้อ ถ้าดอกเบี้ยสูงแต่เงินเฟ้อสูงกว่า ในภาวะปรกติราคาทองคำมักเป็นขาขึ้น แต่ในช่วงที่ธนาคารกลางมีโอกาสขึ้นดอกเบี้ยต่อเนื่อง ทองคำอาจปรับตัวลงก่อน ทางกลับกัน เมื่อไหร่ที่ดอกเบี้ยสูงเกินกว่าเงินเฟ้อแล้ว โอกาสจะพลิกลับมาเป็นฝั่งลดดอกเบี้ย หนุนการลงทุนในทองคำทันที ส่วนหุ้น ควรเทียบว่าดอกเบี้ยสูงกว่าผลตอบแทนคาดหวังจากการลงทุนหรือไม่ ถ้าวัดผลตอบแทนคาดหวังด้วย Long-term Earning Yield ของดัชนี S&P 500 ที่ปัจจุบันแค่ 3.6% จะเห็นว่าปี 2023 จะเป็นปีแรกนับตั้งแต่ปี 2002 (เริ่มมีการเก็บสถิติ) ที่บอนด์ยีลด์สหรัฐสูงกว่าผลตอบแทนคาดหวังจากหุ้น Higher for Longer จึงเป็นภาวะที่ตลาดต้องสนใจตัวเลขเศรษฐกิจ และระดับ Valuation ในแต่ละประเทศ มากกว่าแค่ผลกระทบบนการเติบโตของรายได้ สุดท้าย ดอกเบี้ยสูงเป็นปรกติใหม่จะนำไปสู่การปรับสัดส่วนการลงทุนที่เหมาะสมในระยะยาว เพราะนักลงทุนส่วนใหญ่มักไม่เปลี่ยนระดับความเสี่ยงที่รับได้หรือผลตอบแทนคาดหวังไปตามสภาวะตลาด ขณะที่ดอกเบี้ยสูงจะทำให้ความผันผวนของทุกสินทรัพย์ปรับตัวขึ้นทั้งระบบ
2.การวิเคราะห์ทางการเงิน & เศรษฐศาสตร์การเงิน,5.ความรู้ทางการเงิน